
A kortikoszteron testtömegfüggő hatása örvös légykapó fiókák növekedésére

A fészeklakó madarak növekedési pályáját jelentős mértékben modulálhatja a növekedést meghatározó hormonális és egyéb környezeti tényezők kapcsolata. Recens kutatások feltételezték, hogy a növekedési körülményektől függően a fokozott energiaigényt jelző kortikoszteron eltérő hatással lehet a testtömeg gyarapodására. Eszerint a hipotézis szerint a növekedést befolyásoló hormonális rendszeren keresztül a jobb körülmények között fejlődő fiókák esetén a kortikoszteron serkenti, míg rosszabb körülmények között fejlődő fiókáknál gátolja a növekedést. Ezt a hipotézist teszteltük örvös légykapó fiókákon egy terepi kísérletben. A vizsgálat során a fiókákat különböző méretkategóriákba soroltuk, és az egyes kategóriákon belül a fiókák felét nem invazív módon kortikoszteronnal kezeltük. A kezelés minden méret kategórián belül negatívan befolyásolta a növekedés ütemét, míg a fiókák kezdeti testtömege pozitív összefüggést mutatott a növekedési paraméterekkel. A kezelés hatását nem befolyásolta a fiókák kezdeti testtömege. Ugyanakkor sehol nem tapasztaltuk, hogy a kortikoszteron pozitívan hatott volna a növekedésre. A fenti eredményeket a fiókák ivara nem befolyásolta, bár a maximális növekedés szezonális változása eltért a hím és a tojó fiókák között. Kísérletünk nem támogatja a vizsgált hipotézist, és fényt derít arra, hogyan hat a kezdeti testtömeg a növekedésre. Későbbiekben a hipotézis alaposabb teszteléséhez a kísérlet során vett vérmintákból meghatározott plazma IGF-1 szintek, a kezdeti testtömeg, a növekedés és a kezelés adatait tervezzük összevetni. Vizsgálatunk összességében tehát betekintést nyújt a fiókák növekedési pályáját meghatározó tényezőkbe és felveti azt a kérdését, hogy annak kontextus-függő szabályozása milyen hormonális mechanizmusokon keresztül valósul meg.
A vizsgálat során az odúk felkutatását és rendszeres ellenőrzését, a kísérletes kezelést, az adatok rögzítését és a vérvételeket végeztem. Ezek a tevékenységek lefedik a terepi munkálatokat, melyek 64 napig tartottak. Továbbá a vérminták centrifugálását, eltárolását, rendszerezését, az adatok átvitelét elektronikus formába, az ábrák és táblázat készítését, az eredmények kiértékelését és az irodalmi áttekintést végeztem. A statisztikai elemzésekhez és az adatfeldolgozáshoz 33%-ban járultam hozzá.



